କଟକ, ନଭେମ୍ବର ୨୬(ଲୋକାଲ ୱାୟାର)ପାଲାମଣ୍ଡପ ବସଷ୍ଟାଣ୍ଡରେ ଜଣେ ବସ କଣ୍ଡକ୍ଟରକୁ ବିୟର ବୋତଲରେ ଆକ୍ରମଣ କରିବା ଅଭିଯୋଗରେ ବାଦାମବାଡି ଥାନା ପୋଲିସ ବଡମ୍ବା ଅଞ୍ଚଳର ବିଶ୍ବଜିତ ନାୟକକୁ ଗିରଫ କରିଛି ।
ସାମନ୍ୟ ବଚସାକୁ କେନ୍ଦ୍ର କରି ବିଶ୍ବଜିତ ଉତକ୍ଷିପ୍ତ ହୋଇ କଣ୍ଡକ୍ଟର ମୁଣ୍ଡକୁ ଏକ ବିୟର ବୋତଲରେ ମାଡ କରିଥିଲା । ଫଳରେ ଉକ୍ତ କଣ୍ଡକ୍ଟରଙ୍କ ମୁଣ୍ଡ ଫାଟି ଯାଇଥିଲା ।
ଏ ନେଇ ଅଭିଯୋଗ ପାଇ ପୋଲିସ ବିଶ୍ବଜିତକୁ ଗିରଫ କରି କୋର୍ଟ ଚାଲାଣ କରିଛି ।
କଟକ, ନଭେମ୍ବର ୨୬(ଲୋକାଲ ୱାୟାର)ସମାଜ ତଥା ଧର୍ମରକ୍ଷା ଦିଗରେ ମହିଳାମାନଙ୍କ ଭୂମିକା ଅଧିକ ଗୁରୁତ୍ୱ ବହନ କରିଥାଏ ।
ବିଶେଷ କରି ମହିଳାମାନେ ସଚେତନ ହେଲେ ହିନ୍ଦୁଧର୍ମର ସଂସ୍କୃତି, ରୀତି, ନୀତି, ସଭ୍ୟତା, ବ୍ୟବହାର, ସମ୍ପର୍କ, ଆତିଥ୍ୟ, ପରମ୍ପରାର ଅଧୋଃପତନକୁ ରୋକିବା ତଥା ସମ୍ମାନର ସହ ପରିବାରକୁ ଏକ ସୂତ୍ରରେ ବାନ୍ଧି ରଖିବା କ୍ଷେତ୍ରରେ ନାରୀର ଭୂମିକା ସ୍ୱତନ୍ତ୍ର ଏବଂ ମହତ୍ୱପୂର୍ଣ୍ଣ ଅଟେ ।
ଏହି ପରିପ୍ରେକ୍ଷୀରେ ଧର୍ମଜାଗରଣ ସମନ୍ୱୟ, କଟକ ନଗର ତରଫରୁ ନଭେମ୍ବର ୨୭ ତାରିଖରେ ଏକ ଧର୍ମଜାଗରଣ ମହିଳା ସମାରୋହ କାର୍ଯ୍ୟକ୍ରମ ଅନୁଷ୍ଠିତ ହେବାକୁ ଯାଉଛି । ଏଥିପାଇଁ ମହାନଗର ପ୍ରମୁଖ ଶ୍ରୀ ମନୋହର ମହନ୍ତଙ୍କ ସଭାପତିତ୍ୱରେ ଖାନନଗରସ୍ଥିତ ସାଇ ମନ୍ଦିର ପ୍ରାଙ୍ଗଣରେ ରବିବାର ଏକ ପ୍ରସ୍ତୁତି ବୈଠକ ଅନୁଷ୍ଠିତ ହୋଇଯାଇଛି ।
ମହିଳା ସମାରୋହ କିପରି ଶୃଙ୍ଖଳାର ସହ ସଫଳ ହୋଇ ପାରିବ ସେଥିପ୍ରତି ଧ୍ୟାନଦେବା ସଙ୍ଗେ ସଙ୍ଗେ ବିଭିନ୍ନ ଧାର୍ମିକ, ସାମାଜିକ, ଶିକ୍ଷାନୁଷ୍ଠାନରୁ ଅଧିକରୁ ଅଧିକ ସଂଖ୍ୟାରେ ଛାତ୍ରୀ ଓ ମହିଳା ଯୋଗ ଦେବା ଉପରେ ବୈଠକରେ ଗୁରୁତ୍ୱାରୋପ କରାଯାଇଥିଲା ।
ଭୁବନେଶ୍ୱର,ନଭେମ୍ବର ୨୫(ଲୋକାଲ ୱାୟର) ବିହାରରୁ ବନ୍ଧୁକ ଆଣି ଭୁବନେଶ୍ୱରରେ ବିକ୍ରି କରୁଥିବା ଅଭିଯୋଗରେ ଦୁଇ ଜଣ ଯୁବକଙ୍କୁ ରବିବାର କମିଶନେରଟ ପୁଲିସ ଗିରଫ କରିବା ସହ ଏକ ଲୋଡେଡ ପିସ୍ତଲ ଜବତ କରିଥିବା ଜଣେ ଅଫିସର କହିଛନ୍ତି ।
ରାଜଧାନୀର ଲକ୍ଷ୍ମୀସାଗର ଥାନା ଅନ୍ତର୍ଗତ ବୁଦ୍ଧନଗରରେ ଦୁଇ ଜଣ ବନ୍ଧୁକ ବେପାରୀ ବୁଲୁଥିବା ଖବର ପାଇ ସ୍ପେଶାଲ ସ୍କ୍ୱାଡ୍ ଓ ଲକ୍ଷ୍ମୀସାଗର ଥାନା ପୁଲିସ ଚଢ଼ଉ କରି ସେମାନଙ୍କୁ କାବୁ କରିଥିଲେ । ଗିରଫ ଦୁଇ ଯୁବକ ହେଲେ ବିହାର ବୈଶାଳୀ ଜିଲ୍ଲା ପୋଖରାମାଳର ସୁଜିତ କୁମାର ଦାସ(୧୯) ଓ ଖୋର୍ଦ୍ଧା ସାମନ୍ତରାପୁର ମଙ୍ଗଳାସାହିର ବାପି ଓରଫ ଅଜିତ କୁମାର ମହାପାତ୍ର(୩୨) ।
ସ୍ପେଶାଲ୍ ସ୍କ୍ୱାଡ୍ ଏସିପି ସଞ୍ଜିବ ଶତପଥିଙ୍କ ସୂଚନା ଅନୁଯାୟୀ, ବିହାରର ଜଣେ ବେପାରୀ ସୁଜିତକୁ ଏଜେଣ୍ଟ୍ କରି ତା' ଜରିଆରେ ରାଜଧାନୀକୁ ବନ୍ଧୁକ ଚାଲାଣ କରୁଛି । ସୁଜିତ ଗୋଟାଏ ବନ୍ଧୁକ ୨୦ରୁ ୨୫ ହଜାର ଟଙ୍କାରେ କିଣି ୪୦ରୁ ୪୫ ହଜାର ଟଙ୍କାରେ ବିକ୍ରି କରୁଥିଲା ।
ଉଲ୍ଲେଖଯୋଗ୍ୟ, ପୁଲିସ ବର୍ଷକ ଭିତରେ ରାଜଧାନୀରୁ ୧୮ଟି ବନ୍ଧୁକ ଜବତ କଲାଣି । ଲକ୍ଷ୍ମୀସାଗର, ନୂଆପଲ୍ଲୀ, ଖଣ୍ଡଗିରି, କ୍ୟାପିଟାଲ୍, ଚନ୍ଦ୍ରଶେଖରପୁର ଓ ଖାରବେଳନଗର ଥାନା ଞ୍ଚଳରୁ ଏସବୁ ବନ୍ଧୁକ ଜବତ ହୋଇଛି । ୨୯ ଜଣ ବେପାରୀ ମଧ୍ୟ ଗିରଫ ହୋଇଛନ୍ତି ।
ଭୁବନେଶ୍ୱର, ନଭେମ୍ବର ୧୩ (ଲୋକାଲ ଓୟାର) ହାଓଡାରୁ ପୁରୀ ଆସୁଥିବା ଧଉଳି ଏକ୍ସପ୍ରେସ ମଙ୍ଗଳବାର ପଶ୍ଚିମବଙ୍ଗର ଭୋଗପୁର- ପାଂସକୁରା ମଝିରେ ଲାଇନଚ୍ୟୁତ ହୋଇଥିବା ବେଳେ ଏଥିରେ ସବୁଯାତ୍ରୀ ସୁରକ୍ଷିତ ଥିବା ପୂର୍ବତଟ ରେଳବାଇ କହିଛି।
ସକାଳ ୭ ଟା ବାଜି ୧୦ ମିନିଟରେ ଦୁର୍ଘଟଣାଗ୍ରସ୍ତ ହୋଇଥିବା ବଗି, ଡି/୩ ଚେୟାର କାରରେ ମୋଟ ୮୫ ଜଣ ଯାତ୍ରୀ ଥିଲେ ଓ ସମସ୍ତଙ୍କୁ ସୁରକ୍ଷିତ ଭାବେ ବାହାରକୁ ଅଣାଯାଇଛି ।
ରେଳବିଭାଗ ପକ୍ଷରୁ ଦୁର୍ଘଟଣାଗ୍ରାସ୍ତ ଯାତ୍ରୀମାନଙ୍କ ବିଷୟରେ ଜାଣିବା ପାଇଁ କେତୋଟି ଟେଲିଫୋନ ନମ୍ବର ଦିଆଯାଇଛି । ସେଗୁଡିକ ହେଉଛି-ହାଓଡା ଷ୍ଟେସନ ପାଇଁ ୦୩୩୨୬୩୭୭୧୯୭, ଖଡଗପୁର ପାଇଁ ୦୩୨୨୨୨୫୫୮୯୭ ଏବଂ ୦୩୨୨୨୨୫୫୭୫୧, ବାଲେଶ୍ୱର ପାଇଁ ୦୬୭୮୨୨୬୫୭୬୭ ।
ସେହିପରି ଖୋର୍ଦ୍ଧା ନିୟନ୍ତ୍ରଣ କକ୍ଷରେ ଲ୍ୟାଣ୍ଡଳାଇନ ନମ୍ବର ୦୬୭୪-୨୪୯୦୬୭୦ ସହିତ ସିୟୁଜି ନମ୍ବର ୮୪୫୫୮୮୭୯୯୯ ।
କଟକ, ନଭେମ୍ବର ୧୩ (ଲୋକାଲ ଓୟାର) ହଜାର ହଜାର ଓଡ଼ିଆଙ୍କ ମନପ୍ରାଣକୁ ସମ୍ମୋହିତ କରି ରଖିଥିବା ବିଖ୍ୟାତ ଓଡ଼ିଆ କଣ୍ଠଶିଳ୍ପୀ ଚିତ୍ତଜେନାଙ୍କ ମଙ୍ଗଳବାର କଟକର ଏକ ଘରୋଇ ଡାକ୍ତରଖାନାରେ ପରଲୋକ ଘଟିଥିବା ତାଙ୍କ ପରିବାରର ଜଣେ ସଦସ୍ୟ କହିଛନ୍ତି।
ମୃତ୍ୟୁ ବେଳକୁ ତାଙ୍କୁ ୭୬ ବର୍ଷ ହୋଇଥିଲା। କିଛିଦିନ ହେଲା ସେ ଅସୁସ୍ଥ ଥିବା ଜଣାପଡିଛି।
ମୋ ପ୍ରିୟା ଠାରୁ କିଏ ଅଧିକ ସୁନ୍ଦର, ପୂଜା କାହିଁ ପୂଜା, ରୁପ ହୋଇଥିବା ଲବଣ୍ୟବତୀ, ଉଡ଼ିଗଲେ ଗେଣ୍ଡାଳିଆ, ଭଳି ଶହଶହ ଲୋକପ୍ରୀୟ ସଙ୍ଗୀତକୁ ନିଜର ଯାଦୁକରୀ କଣ୍ଠରେ ତୋଳି ଧରିଥିବା ଏହି କଣ୍ଠଶିଳ୍ପୀଙ୍କ ପରଲୋକରେ ଓଡ଼ିଶା ସଙ୍ଗୀତ ଜଗତର ଅପୁରଣୀୟ କ୍ଷତି ଘଟିଛି।
ଜେନାଙ୍କର ପିଲା ଦିନରୁ ସଂଗୀତ ପ୍ରତି ଆକର୍ଷଣ ରହିଥିଲା କାରଣ ତାଙ୍କର ପିତା ମାତା ଯଦୁମଣି ଜେନା ଓ ହେମଲତା ଜେନା ଖୁବ ସଙ୍ଗୀତପ୍ରେମୀ ଥିଲେ ।
କଟକ ଜିଲା ସାଲେପୁରର ପୋପରଡାଠାରେ ୨୪ ଡିସେମ୍ବର ୧୯୪୧ରେ ଜନ୍ମ ଗ୍ରହଣ କରିଥିବା ଜେନା ପିଲାଟି ଦିନରୁ ଗୀତ ଗୁଣୁଗୁଣେଇବା ଆରମ୍ଭ କରିଥିଲେ ।
ପରେ ବିଭିନ୍ନ ସ୍କୁଲ କଲେଜରେ ଗୀତ ଗାଇ ଳୋକପ୍ରିୟ ହେବା ପରେ ସେତେବେଳେ ଆୟୋଜିତ ଯୁବ ମହୋତ୍ସବରେ ସାରା ରାଜ୍ୟରେ ପ୍ରଥମ ହୋଇଥିଲେ ।
ବିନା ଗୁରୁରେ ଏତେବାଟ ଆସିଥିବା ଜେନାଙ୍କୁ ପ୍ରଖ୍ୟତ ସଂଗିତଜ୍ଞ ପଣ୍ଡିତ ଭୁବନେଶ୍ୱରୀ ମିଶ୍ର ନିଜ ଆଡୁ ସଂଗୀତ ଶିକ୍ଷା ଦେବାକୁ ମନସ୍ଥ କରିଥିଲେ । ଫଳରେ ସଂଗୀତରେ ପାରଙ୍ଗମ ହୋଇ ସେ ଆକାଶବାଣୀର ଗାୟକ ହେଲେ ।
ସେ ପ୍ରଥମେ ୧୯୬୮ ମସିହାରେ ମନ ଆକାଶ ଓଡ଼ିଆ ଚଳଚ୍ଚିତ୍ରରେ ସଂଗୀତ ନିର୍ଦ୍ଦେଶକ ଉପେନ୍ଦ୍ର କୁମାରଙ୍କ ନିର୍ଦ୍ଦେଶନାରେ ଗୀତ ଗାଇଥିଲେ ।
ସେ ଏଥିରେ ପ୍ରଶାନ୍ତ ନନ୍ଦଙ୍କ ପାଇଁ ଗାଇଥିଲେ, ଏ ବନ ଝରଣା, ନାଚି ନାଚି ଯାଅନା । ତାଙ୍କର ସୁମଧୁର ସଂଗୀତ ଯାତ୍ର।।ରେ ସେ ବହୁ ପୁରସ୍କାର ପାଇଛନ୍ତି ତା ମଧ୍ୟରେ ଜୀବନ ବ୍ୟାପୀ ସାଧନା ପାଇଁ ମିଳିଥିବା ପୁରସ୍କାର ମଧ୍ୟ ରହିଛି ।
କୋଣାର୍କ,ନଭେମ୍ବର ୧୩(ଲୋକାଲ ୱାୟର) ବିଶ୍ୱ ଐତିହ୍ୟ କୋଣାର୍କର ଆଇନ ଅନୁଯାୟୀ ସଂରକ୍ଷଣ କରାଯାଇଛି ଏବଂ ବିଗତ ଦେଢ଼ ଦଶନ୍ଧି ମଧ୍ୟରେ ଗୋଟିଏ ବି କାରୁକାର୍ଯ୍ୟପୂର୍ଣ୍ଣ ପଥର ସ୍ଥାନାନ୍ତର କରାଯାଇନାହିଁ ବୋଲି ଏଏସଆଇ ପକ୍ଷରୁ ସୋମବାର କୁହାଯାଇଛି ।
କୋଣାର୍କ ମନ୍ଦିରରୁ କାରୁକାର୍ଯ୍ୟପୂର୍ଣ୍ଣ ପଥର କାଢ଼ି ନିଆଯାଇ ସାଦା ପଥର ଲଗାଯାଉଥିବା ନେଇ କିଛି ଦିନ ତଳେ ଗଣମାଧ୍ୟମରେ ଅଭିଯୋଗ ଉଠିବା ପରେ ଶନିବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଏହାର ତଦନ୍ତ ପାଇଁ କେନ୍ଦ୍ର ସଂସ୍କୃତି ମନ୍ତ୍ରୀଙ୍କୁ ପତ୍ର ଲେଖିଥିଲେ ।
ଏଭଳି ଅଭିଯୋଗର ଜବାବ ରଖିବାକୁ ଯାଇ ଓଡ଼ିଶାରେ ଏଏସଆଇ(ଭାରତୀୟ ପ୍ରତ୍ନତାତ୍ତ୍ୱିକ ସର୍ବେକ୍ଷଣ ସଂସ୍ଥା) ଦାୟିତ୍ୱରେ ଥିବା ଅଧିକାରୀ ଅରୁଣ ମଲ୍ଲିକ କହିଛନ୍ତି, ୟୁନେସ୍କୋର ନିୟମାବଳୀ ଅନୁଯାୟୀ କୋଣାର୍କର ସଂରକ୍ଷଣ କରାଯାଉଛି ।
ଏଏସଆଇର ନିଜସ୍ୱ ଐତିହ୍ୟ ସଂରକ୍ଷଣ ନିୟମ ରହିଛି । ତାହାରି ଅନୁସାରେ କୋଣାର୍କ ସମେତ ସମସ୍ତ ଐତିହ୍ୟର ସଂରକ୍ଷଣ କରାଯାଉଛି ।
ବିଗତ ଦେଢ଼ ଦଶନ୍ଧିରେ କୋଣାର୍କରୁ କୌଣସି କାରୁକାର୍ଯ୍ୟପୂର୍ଣ୍ଣ ପଥର କଢ଼ା ଯାଇନାହିଁ । ବ୍ରିଟିଶ ଅମଳରେ କଢ଼ା ଯାଇଥିବା ପଥର ସ୍ଥାନରେ କେବଳ ସାଦା ପଥା ଲଗାଯାଉଛି । ୨୦୦୩-୦୪ରେ ଶେଷ ଥର ପାଇଁ ଏହି ମନ୍ଦିରର ମରାମତି ହୋଇଥିଲା ଏବଂ ସେତେବେଳେ ଖାଲି ସ୍ଥାନରେ ସାଦା ପଥର ଲଗାଯାଇଥିଲା ବୋଲି ସେ କହିଛନ୍ତି ।
ଅପରପକ୍ଷରେ, ଏହି ପ୍ରସଙ୍ଗରେ ଏଏସଆଇ ସରକାରଙ୍କୁ ନିର୍ଦ୍ଧିଷ୍ଟ ଭାବେ ତଥ୍ୟ ଦେବା ପରେ ମଙ୍ଗଳବାର ପୁନର୍ବାର ପର୍ଯ୍ୟଟନ ଓ ସଂସ୍କୃତି ମନ୍ତ୍ରୀ ଅଶୋକ ପଣ୍ଡାଙ୍କ ଅଧ୍ୟକ୍ଷତାରେ ବୈଠକ ବସିବ ବୋଲି କହିଛନ୍ତି ସଂସ୍କୃତି ସଚିବ ମନୋରଞ୍ଜନ ପାଣିଗ୍ରାହୀ ।
ଭଦ୍ରକ, ନଭେମ୍ବର ୧୨ (ଲୋକାଲ ୱାୟର)- ଛାତ୍ରାବାସ ସୁପରିଟେଡେଣ୍ଟଙ୍କ ନିର୍ଯାତନା ଯୋଗୁଁ ଜଣେ ଛାତ୍ର ଆତ୍ମହତ୍ୟା କରିଥିବା ଅଭିଯୋଗ କରି ଭଦ୍ରକ ସ୍ୱୟଂ ଶାସିତ ମହାବିଦ୍ୟାଳୟରେ ଗତ ଦୁଇଦିନ ଧରି ଚାଲିଥିବା ଛାତ୍ର ଆନ୍ଦୋଳନ ସମ୍ପୃକ୍ତ ସୁପରିଟେଡେଣ୍ଟଙ୍କ ସୋମବାର ନିଜ ଦାୟିତ୍ବରୁ ଇସ୍ତଫା ପରେ ପ୍ରତ୍ୟାହୃତ ହୋଇଥବା କଲେଜ କତ୍ତୃପକ୍ଷ କହିଛନ୍ତି।
ଛାତ୍ରାବାସରେ ସୁପରିଟେଡେଣ୍ଟ ଅଜୟ କୁମାର ସେଠୀ ବାସୁଦେବପୁର ଅଂଚଳର ଯୁକ୍ତ ତିନି ତୃତୀୟ ବର୍ଷ ରସାୟନ ବିଭାଗ ଛାତ୍ର ସପନ କୁମାର ନାୟକଙ୍କୁ ମାନସିକ ଓ ଶାରୀରିକ ନିର୍ଯ୍ୟାତନା ଦେଇଥିବା ଓ ଏହି କାରଣରୁ ସେ ଗତ ୯ ତାରିଖ ରାତିରେ ନିଦ ବଟିକା ଖାଇ ଆତ୍ମହତ୍ୟା ଉଦ୍ୟମ କରିଥିବାର ଅଭିଯୋଗ ହୋଇଥିଲା ।
ଶ୍ରୀ ସେଠୀଙ୍କ ଇସ୍ତଫା ଦାବି କରି ଗତ ୧୦ ତାରିଖ ଦିନ କଲେଜର ମୁଖ୍ୟ ଫାଟକ ଓ ଶ୍ରେଣୀଗୃହରେ ଛାତ୍ର ଛାତ୍ରୀ ମାନେ ଚାବି ପକାଇ କଲେଜ ଅଧ୍ୟକ୍ଷଙ୍କୁ ଘେରାଉ କରି ରଖିଥିଲେ ଓ ଟାୟାର ଜାଳି ନିଜର ପ୍ରତିବାଦ ଜାହିର କରିଥିଲେ ।
ଏଥିଯୋଗୁଁ ସେଦିନ ମହାବିଦ୍ୟାଳୟରେ ହେବାକୁ ଥିବା ଯୁକ୍ତ ଦୁଇ ଟେଷ୍ଟ ପରୀକ୍ଷା ଓ ସିନିୟର ପିଲାଙ୍କ ଫର୍ମ ଫିଲ୍ଅପ୍ ବନ୍ଦ ହୋଇଯାଇଥିଲା । ସୋମବାର କଲେଜ ଖୋଲିବା ପରେ ହଷ୍ଟେଲ ପିଲାମାନେ ମୁଖ୍ୟ ଫାଟକ ଓ ଗେଟ୍ ରେ ଚାବି ପକାଇବା ଫଳରେ ଫକୀରମୋହନ ବିଶ୍ୱବିଦ୍ୟାଳୟ ଅଧୀନରେ ହେବାକୁ ଥିବା ଯୁକ୍ତ ତିନି 5 ମ ସେମିଷ୍ଟାର ପରୀକ୍ଷା କିଛି ସମୟ ପାଇଁ ବାଧାପ୍ରାପ୍ତ ହୋଇଥିଲା ।
ଆତ୍ମହତ୍ୟା ଘଟଣାରେ ବିଶ୍ୱବିଦ୍ୟାଳୟ ଅଧ୍ୟକ୍ଷ ଡ. ପୂର୍ଣ୍ଣଚନ୍ଦ୍ର ନାୟକ ଏକ ତଦନ୍ତ କମିଟି ଗଠନ କରିଥିଲେ ଓ ପରେ ଉପଯୁକ୍ତ ପଦକ୍ଷେପ ଗ୍ରହଣ କରିବାର ପ୍ରତିଶୃତି ଦେଇଥିଲେ । ତେବେ ଛାତ୍ର ଛାତ୍ରୀ ମାନେ ନିଜ ଜିଦ ରେ ଅଟଳ ରହିଥିଲେ।
ଶ୍ରୀ ସେଠୀ ଦାୟିତ୍ବରୁ ଇସ୍ତଫା ପ୍ରଦାନ ପରେ ଛାତ୍ର ଛାତ୍ରୀ ମାନେ ନିଜ ଆନ୍ଦୋଳନରୁ ଓହରିଥିଲେ ଫଳରେ ପରୀକ୍ଷା ଶାନ୍ତିଶୃଙ୍ଖଳାର ସହ ହୋଇଥିଲା ।
ବେଗୁନିଆ(ଖୋର୍ଦ୍ଧା), ନଭେମ୍ବର ୧୨ (ଲୋକାଲ ୱାୟର) ଖୋର୍ଦ୍ଧା ଜିଲ୍ଲା ବେଗୁନିଆ ଥାନା ଅଞ୍ଚଳରେ ରବିବାର ରାତିରେ କେତେକ ଲୁଟେରା ଏକ ଏଟିଏମ୍ ଲୁଟି ନେଇଥିବା ବେଳେ ପୋଲିସ ତାଙ୍କୁ ଧରିବା ପାଇଁ ଆଖପାଖ ଅଞ୍ଚଳରେ ତଲାସି ଆରମ୍ଭ କରିଥିବା ସ୍ଥାନୀୟ ପୁଲିସ ସୋମବାର ସୂଚନା ଦେଇଛି ।
ବେଗୁନିଆ ଥାନାଞ୍ଚଳର ତୁଳସୀପୁର ସ୍କୋୟାରରେ ଥିବା ଇଣ୍ଡିକ୍ୟାସ୍ ଏଟିଏମକୁ ରବିବାର ରାତିରେ ଲୁଟେରାମାନେ ତାଡ଼ି ନେଇ ଯାଇଛନ୍ତି । ତେବେ ଏହି ଏଟିଏମରେ କେତେ ଟଙ୍କା ଥିଲା ତାହା ଏ ପର୍ଯ୍ୟନ୍ତ ବ୍ୟାଙ୍କ ପକ୍ଷରୁ କୁହାଯାଇନାହିଁ ।
ଲୁଟ୍ ଖବର ପାଇବା ପରେ ସ୍ଥାନୀୟ ପୁଲିସ ଓ ସାଇଣ୍ଟିଫିକ୍ ଅଫିସରମାନେ ଘଟଣାସ୍ଥଳରେ ପହଞ୍ଚି ତଦନ୍ତ ଚଳାଇଛନ୍ତି । ଲୁଟେରାମାନଙ୍କୁ ଠାବ କରିବାକୁ ପାଖ ଆଖ ଅଞ୍ଚଳରେ ତଲାସୀ ଚାଲିଛି । ଏଟିଏମକୁ ନେଇ ଲୁଟେରାମାନେ ବେଶୀ ଦୂର ଯାଇ ନଥିବେ ବୋଲି ଜଣେ ପୁଲିସ ଅଫିସର କହିଛନ୍ତି ।
ଭଦ୍ରକ, ଡିସେମ୍ବର ୩୦(ଲୋକାଲ ୱାୟର) ଭଦ୍ରକ ଜିଲ୍ଲା ଜିଲ୍ଲା ଚରମ୍ପା ଓ ବାସୁଦେବପୁର ବ୍ଲକ ବ୍ରାହ୍ମଣୀ ଗାଁଠାରେ ଥିବା ଏକ ସରକାରୀ ଗୋଦାମରୁ ଚାଉଳ ହେରଫେର ଘଟଣାରେ ଦୁଇ ଜଣ ଅଧିକାରୀଙ୍କୁ ଯୋଗାଣ ବିଭାଗ ପରିଚାଳନା ନିର୍ଦ୍ଦେଶକ ନିଲମ୍ବିତ କରିଛନ୍ତି ।
ଦୁଇ ନିଲମ୍ବିତ ଅଧିକାରୀ ହେଲେ, ଚରମ୍ପା ଆରଆରସିର ପ୍ରକ୍ୟୁରମେଣ୍ଟ ଇନ୍ସପେକ୍ଟର ସ୍ୱପ୍ନା ସୋରେନ ଓ ବ୍ରାହ୍ମଣୀ ଗାଁ ଗୋଦାମର ବରେନ୍ଦ୍ର କୁମାର ରାଉତ୍ ।
ଜିଲ୍ଲାପାଳଙ୍କ ନିର୍ଦ୍ଦେଶରେ ଭଦ୍ରକ ତହସିଲଦାର ଓ ଯୋଗାଣ ବିଭାଗର ଅଧିକାରୀମାନେ ଚରମ୍ପା ସରକାରୀ ଗୋଦାମରେ ଗତ ୧୦ତାରିଖରେ ଚଢ଼ଉ କରିଥିଲେ ।
ଗୋଦାମରେ ୪ଶହ ବ୍ୟାଗ ଚାଉଳ କମ୍ ଥିବା ଚଢ଼ାଉ ବେଳେ ଜଣାପଡ଼ିଥିଲା । ୧୧ତାରିଖରେ ବାସୁଦେବପୁର ଗୋଦାମରେ ଚଢ଼ାଉ ବେଳେ ପ୍ରାୟ ୧ହଜାର ବସ୍ତା ଚାଉଳ କମ୍ ଥିବା ଜଣାପଡ଼ିଥିଲା । ଯାହାର ଆନୁମାନିକ ମୂଲ୍ୟ ୨୦ଲକ୍ଷ ଟଙ୍କା ହେବ ।
ଏହାର ତଦନ୍ତ ରିପୋର୍ଟ ଜିଲ୍ଲାପାଳ ପାଇବା ପରେ ରାଜ୍ୟ ଯୋଗାଣ ନିଗମକୁ ଅବଗତ କରାଇଥିଲେ । ଏହାପରେ ଦୁଇ ଅଧିକାରୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ହୋଇଛି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
